b'\n_START_ARTICLE_\nHausat\n_START_SECTION_\nHistoria\n_START_PARAGRAPH_\nHausojen historiaa ovat leimanneet useat eri kaupunkivaltiot. Ensimm\xc3\xa4iset hausojen asutuskeskukset syntyiv\xc3\xa4t 1000-1100\xe2\x80\x93luvuilla ja vuoteen 1350 menness\xc3\xa4 niist\xc3\xa4 oli muodostunut Kanon, Katsinan, Zamfaran, Gobirin, Kebbin ja Zazzaun kaupunkivaltiot. Kaupunkeihin kulki t\xc3\xa4rkeit\xc3\xa4 kauppareittej\xc3\xa4 pohjoisesta ja 1400-luvulle tultaessa alue tuli tunnetuksi vaatteiden kudonnasta ja v\xc3\xa4rj\xc3\xa4yksest\xc3\xa4. Vuonna 1804 alkupuolella fulanitaustainen muslimi Usman dan Fodio julisti jihadin itsen\xc3\xa4isi\xc3\xa4 hausahallitsijoita vastaan kukistaen n\xc3\xa4m\xc3\xa4. N\xc3\xa4in muodostui Sokoton kalifaatti, joka saavutti suurimmat alueensa 1830-luvulla. Britit kukistivat Sokoton vuoteen 1903 menness\xc3\xa4 ja Nigeriasta tuli heid\xc3\xa4n siirtomaansa. Kuitenkin n\xc3\xa4ihin p\xc3\xa4iviin saakka hausojen yl\xc3\xa4luokan j\xc3\xa4senet ovat tavallisesti taustaltaan fulaneja.\n_START_SECTION_\nKulttuuri\n_START_PARAGRAPH_\nSuurin osa hausoista el\xc3\xa4\xc3\xa4 maanviljelyksell\xc3\xa4 ja he kasvattavat esimerkiksi riisi\xc3\xa4, hirssi\xc3\xa4 ja maissia. Rahakasveista kasvatetaan puuvillaa, tupakkaa ja maap\xc3\xa4hkin\xc3\xb6it\xc3\xa4. Sadonkorjuu tapahtuu Pohjois-Nigeriassa kuivankauden aikaan lokakuun ja huhtikuun v\xc3\xa4lill\xc3\xa4. Sadekausi vietet\xc3\xa4\xc3\xa4n t\xc3\xb6iss\xc3\xa4 pelloilla. Pellot ovat suurimmaksi osaksi miesten vastuulla naisten osallistuessa vain sadonkorjuuseen. Sen sijaan naiset toimivat kauppiaina. Nykyisin monet hausamiehet ovat t\xc3\xb6iss\xc3\xa4 Nigerian armeijassa. Hausojen perinteisi\xc3\xa4 alueita hallitsevat emiirit, jotka ovat vastuussa verojen ker\xc3\xa4\xc3\xa4misest\xc3\xa4 ja hallinnosta. Muusta Nigeriasta poiketen hausa-alueet noudattavat \xc5\xa1arialakia.'